ועדת העבודה, הרווחה והבריאות, כנסת 17, פרוטוקול מספר 253, 2007-07-03 14:00

משה שרוני: שלום, אני פותח את ישיבת הוועדה.

משה שרוני: חבר הכנסת אלדד, בבקשה.

אריה אלדד: בחודש אפריל קיבלתי מכתב מד"ר קדמן, מנכ"ל המועצה לשלום הילד, עם העתק של מכתב של אב למשפחה מאשדוד, שמספר על מצב חמור ביותר בתחנות טיפת חלב באזור אשדוד.

אריה אלדד: לאחר מכן התברר שהתלונה הזאת איננה מאפיינת רק את אזור אשדוד, ושיש בעיה אמיתית באזור הדרום בכלל.

אריה אלדד: אני רוצה לצטט מספר משפטים ממכתבו של ד"ר קדמן לשר הבריאות.

אריה אלדד: הוא אומר שמדובר בעניין של פיקוח נפש ממש.

אריה אלדד: לאחרונה פנה אליו אב לתינוק מאשדוד, וקבל על כך שנמנע מבנו לקבל שירות בסיסי וחיוני בטיפת חלב בעירו.

אריה אלדד: הוא מדבר על כך שתחנת טיפת חלב המקומית סגרה את שעריה ואיננה מספקת אפילו שירות בסיסי ביותר של מתן חיסונים לתינוקות.

אריה אלדד: ד"ר קדמן ידע לכתוב לשר הבריאות, שבאשדוד יש גידול קבוע במספר התינוקות הנולדים מדי שנה, וכי בעשור האחרון גדלה אוכלוסיית התינוקות בלמעלה מ-50% אך מספר האחיות של טיפת חלב לא גדל ב-50% באופן אוטומטי.

אריה אלדד: הוא אומר, שיד מכוונת מנסה ללא הרף לייבש את השירות החיוני והחשוב הזה, כדי להכריח את משרד הבריאות להסכים להפרטת השירות.

אריה אלדד: ד"ר קדמן שמח, שראש הממשלה התערב וקבע באופן ברור כי יופסקו הניסיונות להפריט את השירות.

אריה אלדד: ראוי לשמוע כאן בדיון, האם ההפסקה הזאת אכן התקיימה, או שהשירות מופרט הלכה למעשה.

משה שרוני: לא תהיה הפרטה בכלל.

אריה אלדד: אני חושב שכדאי לשמוע, אם יש מצב כזה או לא.

אריה אלדד: אני די הופתעתי לשמוע, שהמצב הוא כפי שהזהיר ד"ר קדמן.

אריה אלדד: אני פניתי בעניין הזה לשר הבריאות בעניין הזה.

אריה אלדד: התשובה שקיבלתי מד"ר תמי שוחט בשם שר הבריאות היתה: שאכן לאחרונה חל צמצום בכוח האדם הסיעודי בלשכת הבריאות באשקלון, וכי המצב באשדוד הוא עוד יותר חמור.

אריה אלדד: הבעיה בולטת במיוחד באשדוד.

אריה אלדד: שם גדלה אוכלוסיית התינוקות והפעוטות בצורה משמעותית ביותר.

משה שרוני: כל תוכן המכתב של ד"ר שוחט תמוה בעיני.

משה שרוני: בכלל לא לעניין.

אריה אלדד: יחד עם זה היא אומרת ששירותים בסיסיים מסופקים.

משה שרוני: היא יושבת באולימפוס כנראה.

אריה אלדד: אני מכיר את ד"ר תמי שוחט, ופעם האחרונה שראיתי אותה היא לא היתה באולימפוס, אבל יש פער בין מה שאנחנו שומעים מהשטח לבין מה שהיא מדווחת.

אריה אלדד: קיבלנו לפני הדיון הזה את חוזר המנהל הכללי של משרד הבריאות, ושם יש תקנים ברורים: עד 5,000 תושבים מקימים תחנה, מעל 10,000 תושבים תחנות לפי 10 ספקי שירות, צריך לאייש אחות במשרה מלאה לכל 50 נשים הרות, 100 תינוקות ו-375 פעוטות, וכן רופא ילדים במשרה מלאה לכל 1,250 איש.

אריה אלדד: האחות צריכה להיות אחות מוסמכת, בוגרת קורס על בסיסי בבריאות הציבור או הקהילה.

אריה אלדד: התקנים נשמעים טוב.

אריה אלדד: אנו צריכים לשמוע דיווח מהגורמים בשטח, כדי להבין מה בפועל קורה.

אריה אלדד: האם מפריטים את השירות או לא.

אלכס לבנטל: כמו ששמעת מאיתנו מספר פעמים, אנחנו נמצאים בתהליך של ייבוש ממשרד האוצר, שמתבטא בזה שכל אדם שעוזב את המערכת או יוצא לפנסיה תפקידו לא מאויש.

משה שרוני: ומה התפקיד של משרד הבריאות, לשבת בשקט?

אלכס לבנטל: אנו מנהלים מלחמת חורמה נגד אנשי האוצר בנושא הזה.

אלכס לבנטל: לפני חודש וחצי בא ראש הממשלה ואמר, שהתהליך הזה של הפרטה לא יהיה.

אלכס לבנטל: עדיין בנושא של התקנים אנו הולכים ומתדלדלים.

אלכס לבנטל: זה לא חשוב מה משרד הבריאות רוצה, כי צריך אישור של משרד האוצר על כל תקן שצריך לאייש.

אלכס לבנטל: זה המצב בארץ כולה.

אלכס לבנטל: ראש הממשלה הבטיח, שמהראשון בינואר יעברו 50,000,000 שקלם לנושאים של בריאות הציבור, ואנו נוכל לשנות את המגמה של ההתדלדלות.

אלכס לבנטל: אנחנו דיברנו על זה והתרענו על זה בכל ועדות הכנסת.

אלכס לבנטל: קיבלנו תמיכה של כל חברי הכנסת חוץ מאשר משרד האוצר.

אלכס לבנטל: פעם שעברה אמרתי לך, שאנחנו מדברים ומשרד האוצר בסוף מנצח.

וילמה מאור: האם אתה מדבר על ראשון לינואר 2008?

אלכס לבנטל: ראש הממשלה הודיע, כתב ואמר, שהחל מהראשון לינואר 2008 תהיה תוספת תקציב של 50,000,000 שקלים, שמהם נוכל לעשות שיפטינג בתוך שירותי בריאות הציבור.

אלכס לבנטל: עדיין המצב לא טוב.

אלכס לבנטל: כך זה בארץ כולה.

אלכס לבנטל: אנחנו לא יכולים לשלוט על התקנים, כיוון שבמקום מי שעוזבת אנחנו לא יכולים לאייש מישהו אחר.

אלכס לבנטל: אפילו שיפטינג אנחנו לא יכולים לעשות בתוך המערכת, כי לא ברור לנו כמה תקנים יהיו בשבוע הבא, זה תלוי כמה אנשים יעזבו.

משה שרוני: זה עצוב מאוד.

אלכס לבנטל: אבל זו האמת.

אלכס לבנטל: אנחנו אומרים אותה כבר הרבה זמן.

אלכס לבנטל: אני משתמש בשפה דומה לשלך.

משה שרוני: תגיד לשר שלך שיקיים ישיבה מיוחדת בממשלה בנושא הזה.

משה שרוני: תבקש מהשר שלך שיהיה דיון מיוחד בשאלה, כמה תקנים חסרים למשרד הבריאות.

אלכס לבנטל: לפני שבועיים הצגנו את כל המספרים בפני ראש הממשלה, כולל הנתונים הנוגעים לאשדוד.

אלכס לבנטל: ראש הממשלה שמע ושינה את הכיוון לחלוטין, בניגוד לדעת אנשי האוצר, ואנחנו רואים אור בקצה המנהרה השחורה.

אלכס לבנטל: אנחנו מקווים, שהדבר הזה ישתנה לקראת הראשון בינואר.

אלכס לבנטל: כאשר ראש הממשלה דיבר הוא היה ראש הממשלה ושר האוצר באותו זמן.

אריה אלדד: האם יופרטו שירותים?

אלכס לבנטל: לא.

אלכס לבנטל: הוא אמר שהוא נגד זה, הוא כתב שהוא נגד זה, והוציא הודעה לעיתונות בנושא זה.

משה שרוני: ד"ר אלדד, תהיה שקט.

משה שרוני: לא תהיה רפורמה ולא תהיה הפרטה.

אלכס לבנטל: ההפרטה היחידה שקיימת זה בתחום שירותי בריאות תלמיד.

אלכס לבנטל: אצלנו יש את שירות התלמיד היחידי בעולם שהופרט.

אלכס לבנטל: זה נעשה בניגוד לדעת אנשי המקצוע, וזה משליך על מה שקרה באשדוד.

אלכס לבנטל: זה מה שקורה בארץ כולה.

אלכס לבנטל: כמובן שבאותם אזורים בהם יש גידול תינוקות גבוה מהממוצע, הסבל הוא גדול יותר.

אלכס לבנטל: בקיץ היינו יכולים להשתמש בגמישות הניהולית שהיתה לנו, כאשר אחיות בריאות התלמיד לא היו עובדות בבתי הספר.

אלכס לבנטל: הגמישות הזאת נעלמה, כי הנושא הזה מופרט לחלוטין.

משה שרוני: מה יקרה באשדוד?

אלכס לבנטל: נקווה שהחל מינואר יהיה לנו אור.

משה שרוני: עד ינואר ניתן הוראה להקפיא את הילודה.

משה שרוני: הייתם צריכים להודיע להקפיא את הילודה.

אלכס לבנטל: פעם אמרתי לאנשי האוצר, שבספר שמות יש כמה פסוקים לטובת העניין הזה.

אלכס לבנטל: הם כנראה לא רלוונטיים היום.

משה שרוני: הם לא קראו את זה .

דוד הרטום: אני אחראי על הנושא של הבריאות בעירייה.

דוד הרטום: אני רוצה לתת כמה נתונים על מה שקרה באשדוד.

דוד הרטום: התקנים הקיימים היום היו קיימים גם בשנת 1989.

דוד הרטום: בשנת 1989 אוכלוסיית אשדוד מנתה 86,000 תושבים.

דוד הרטום: היום באשדוד ישנם למעלה מ-220,000 תושבים.

דוד הרטום: כלומר, נוספו 124,000 תושבים ולא נוסף אף תקן לשירותי בריאות הציבור בטיפות החלב.

משה שרוני: זו הבעיה.

משה שרוני: האוצר לא יודע שיש 220,000 תושבים.

משה שרוני: הם גובים מס הכנסה, והם לא יודעים שי שם הכפלה במספר התושבים.

דוד הרטום: בטיפות החלב מטופלים ילדים בגילאי 0 עד 6.

דוד הרטום: באשדוד יש 23,000 ילדים בגילאים האלה.

דוד הרטום: בשנת 2006 נולדו 3,829 תינוקות.

אריה אלדד: אני מניח שקיבלתם 60 תקנים של אחיות בריאות הציבור.

דוד הרטום: אנחנו קיבלנו הודעה, שהולכים לקצץ 10 מתוך ה-26 תקנים שיש היום.

דוד הרטום: לפי התקנים שמופיעים בחוזר מנכ"ל משרד הבריאות, היו צריכות להיות 55 אחיות באשדוד.

דוד הרטום: אני לא מדבר על זה שאין בכלל כוח אדם לשירות מנהלי, ואותן אחיות שנשארו במערכת צריכות גם לעשות את העבודה המנהלית.

דוד הרטום: באשדוד יש 26.5 משרות, הכוללות גם את אותן האחיות שנמצאות בחופשה שנתית, חופשת מחלה, חופשות וכו'.

דוד הרטום: באופן אפקטיבי אנחנו מדברים על 15 אחיות, שצריכות לטפל ב-23,000 ילדים.

דוד הרטום: אם אתם שואלים האם היתה הפרטה, אני יכול לומר לכם שלא היתה הפרטה אבל היתה שחיטה של כל השירות הזה.

דוד הרטום: אם אחות צריכה לטפל ב-1,500 ילדים, זה מגוחך.

משה שרוני: כך גם במדינת אנגולה.

דוד הרטום: כאשר היה דיון על בית חולים באשדוד, אנשי האוצר אמרו שלא צריך בית חולים באשדוד כי זה מגדיל את ההוצאה הלאומית לבריאות.

דוד הרטום: אני אמרתי להם, שבאוגנדה ההוצאה הלאומית לבריאות היא נמוכה, כי יש שם רק בית חולים אחד.

דוד הרטום: מצד אחד יש הנחיה כתובה של ראש הממשלה ושר האוצר שלא מפריטים את השירות הזה, ומצד שני התוספת לא תספיק לענות אפילו על חצי מהגידול באוכלוסיית התינוקות.

דוד הרטום: התמונה היא עגומה מאוד.

דוד הרטום: גם אם תהיה תוספת בינואר, עכשיו המצב הוא קטסטרופאלי.

דוד הרטום: קודם היה ניוד של אחיות בריאות בבתי הספר לטיפות החלב, ועכשיו זה נגמר כי אותו שירות הופרט.

דוד הרטום: היום אין אפשרות לקבל תגבורת מהן בתקופת הקיץ.

דוד הרטום: לפי הסטטיסטיקה, בתקופה שמעכשיו עד ינואר ייוולדו באשדוד עוד 2,000 תינוקות.

דוד הרטום: זו התמונה.

דוד הרטום: זו תמונה של חיסול כל השירות הזה, כאשר הכותרת היא שלא מפריטים.

דוד הרטום: המציאות היא הפוכה לגמרי.

רויטל בן דוד: אני רציתי לדייק במספרים.

רויטל בן דוד: ראש הממשלה יצא בהצהרה לתוספת תקציבית לשנת הכספים 2007 שעומדת על 50,000,000 שקלים, ובשנת 2008 על 120,000,000 שקלים.

מוריה אשכנזי: אני רוצה להודות לפרופ' אלדד וליו"ר הוועדה על קיום הדיון.

מוריה אשכנזי: זה מתחיל באשדוד, אבל הפריסה היא בכל הארץ.

מוריה אשכנזי: יש לשכות ספציפיות שם המצוקה היא ממש קשה, והסינדרום הראשון זה הניסיון של אשדוד.

משה שרוני: אני הייתי קורא לזה קריסת המערכת הבריאותית לגבי ילדים מגיל אפס עד גיל 6.

מוריה אשכנזי: אני העברתי את החוזר הכללי שמדבר על פריסה תקינה.

מוריה אשכנזי: יש מסמך שיוצא לדרישה של מספר אחיות פר מספר מטופלים.

מוריה אשכנזי: עשינו חשבון והגענו לכך, שבאשדוד נדרשות 37 משרות, שזה 50 אחיות.

מוריה אשכנזי: הנוסחה הקודמת דיברה על אחות אחת לכל 75 תינוקות.

מוריה אשכנזי: השתנה פה הסטאטוס, שלא נעשה לפי האיגוד המקצועי.

מוריה אשכנזי: יש פה הרעת תנאים של האחיות.

מוריה אשכנזי: באופן שרירותי החליטו שמ-75 תינוקות לכל אחות זה עולה ל-100 תינוקות.

משה שרוני: הכניסו לכם תוספת פרמיה.

מוריה אשכנזי: בעבר התייחסו ל-75 תינוקות לאחות, 50 נשים הרות ו-375 פעוטות.

מוריה אשכנזי: היום אחות באשדוד אחראית על 145 תינוקות במקום על 100.

מוריה אשכנזי: זאת אומרת שהיא כבר עובדת בתפוקה של 50% יותר.

מוריה אשכנזי: כמו שהציג כאן סגן ראש העיר, צריכה לבוא קריאה דחופה לוועדת הכספים ולראש הממשלה שיבטלו את ועדת החריגים ויקצו משאבים.

מוריה אשכנזי: זה אחד הדברים שייבש אותנו בצורה נוראה.

מוריה אשכנזי: נניח שאני אחות אחראית שיושבת על משרה מלאה ופרשתי, 50% מהתקן שלי נמחק ואז הופכת להיות אחות אחראית חצי.

מוריה אשכנזי: איך אחות אחראית יכול לנהל בחצי משרה?

מוריה אשכנזי: זו שחיקה אופקית.

משה שרוני: זו המצאה ישראלית.

מוריה אשכנזי: זו החלטה של הממשלה.

משה שרוני: האם הממשלה לא שייכת לישראל?

משה שרוני: מה את מציעה?

מוריה אשכנזי: הוספה מיידית של תקנים.

מוריה אשכנזי: אם מדובר באשדוד, הייתי מדברת על אותם 50 משרות הנדרשות.

מוריה אשכנזי: אני לא מדברת על האחיות שעובדות בפריפריה, שצריכות לעבוד עם המגזר הבדואי, שצריכה לנסוע שעתיים-שלוש.

מוריה אשכנזי: אותה מכסת תינוקות תהיה לה כמו של אחות שמתחילה בשעה 20:00 ומסיימת בשעה 16:00.

מוריה אשכנזי: יש פה השגות, שצריך לתת עליהן את הדעת.

מוריה אשכנזי: מה שנעשה פה הוא משגה.

משה שרוני: האם אתם לא יושבים עם משרד הבריאות בנושאים האלה?

מוריה אשכנזי: אנחנו פנינו אל השר, והוא לא עונה לנו.

משה שרוני: תכתבי מכתב לשר עם העתק אלי, ואני רוצה לראות שלא תתקיים פגישה.

מוריה אשכנזי: אני פונה בדרישה, ששר הבריאות ישנס מותניים, ייקח את העסק לידיים ולא יעמוד רק מאחורי ההצהרות של ראש הממשלה כי עד 2008 עוד חזון למועד.

מוריה אשכנזי: כרגע יש פגיעה בילדים שלנו.

מוריה אשכנזי: אני כבר לא מדברת על האחיות שקורסות.

מוריה אשכנזי: אשדוד זה הניצוץ הראשון, וחייבים לכבות את הגחלים האלה מיד.

מוריה אשכנזי: צריכה להיות דרישה חד משמעית, שוועדת החריגים תימחק מעל פני האדמה.

מוריה אשכנזי: אנחנו לא יכולים לשבת ולחכות עד אשר תתחלף ממשלה.

משה שרוני: מי יו"ר ועדת החריגים?

מוריה אשכנזי: זה לפי החלטת הממשלה.

אלכס לבנטל: ברגע שיש וטו של האוצר אי אפשר להעביר אף אחד.

משה שרוני: איזה וטו?

משה שרוני: אפשר למחוק את האוצר בבת אחת.

משה שרוני: אני מבין, שאת טוענת שצריך לבטל את ועדת החריגים.

משה שרוני: אם יהיו אחיות מעל התקן המוצע בחוזר המנכ"ל, תפעל ועדת החריגים.

מוריה אשכנזי: מעבר לזה, יש החלטות ממשלה כמו ייבוש רוחבי.

מוריה אשכנזי: יש עוד תקנים נוספים הנדרשים על ידי לשכות.

מוריה אשכנזי: היה מדובר על חיבור של שני מחוזות: אשקלון ובאר שבע, והורידו שתי משרות ולא החזירו אותן.

מוריה אשכנזי: יודעים רק לקחת.

רן כהן: כלומר, כל משרה שמתפנה היום חצי משרה יורדת באופן אוטומטי.

מוריה אשכנזי: חצי נמחק.

אריה אלדד: מדובר פה במשרד ממשלתי שמפר את החוק.

אריה אלדד: בחוק ביטוח בריאות ממלכתי המדינה מחויבת לספק את השירותים.

משה שרוני: למה לא נחוקק חוק כזה, שמי שמפר אותו ייכנס לבית סוהר?

אריה אלדד: המציאו כל מיני שימוש, כמו ייבוש, אבל זו הפרת חוק.

משה שרוני: אני מבטיח לך שאם נחוקק חוק כזה, 90% מפקידי האוצר יהיו בבתי סוהר.

מוריה אשכנזי: בהיסטוריה של מחוז באר שבע היתה שפעת העופות וקליטה של העולים האתיופים והמהגרים מסודאן.

מוריה אשכנזי: מי יוצא לשם?

מוריה אשכנזי: אותן האחיות.

מוריה אשכנזי: אם פורצת מחלה מדבקת, כמו דלקת קרום המוח, מי יוצא לחקירות?

מוריה אשכנזי: אותן האחיות.

מוריה אשכנזי: מה קורה עם מחלת השחפת?

מוריה אשכנזי: אותו דבר.

מוריה אשכנזי: מעבר לטיפות החלב, יש גם את הרפואה הקהילתית.

מוריה אשכנזי: אי אפשר להמשיך בצורה כזאת.

מוריה אשכנזי: אני מבקשת, להוריד את ועדת החריגים.

מוריה אשכנזי: ועדת חריגים צריכה להימחק מהעולם, ובנוסף צריך לדרוש מהנהלת שירותי בריאות הציבור להגיש תוכנית מובנית, איפה חסר כוח אדם.

משה שרוני: האם הסטנדרטים בנושא תקנים לאחיות בטיפות חלב מתקיימים?

מוריה אשכנזי: לא.

משה שרוני: האם משרד הבריאות יודע על כך, או שאנחנו צריכים להגיד לו?

מוריה אשכנזי: כנראה שצריך להגיד לו.

יעל ארבל: אני חייבת להזכיר לכולנו שלמחוז אשקלון יש את שדרות ועוטף עזה.

משה שרוני: האוצר לא יודע את זה.

יעל ארבל: אני מזכירה את זה, כי לא כל כך מתייחסים לזה.

יעל ארבל: משנת 1989 הורידו 10 תקנים בכל שנה אצלנו במחוז.

יעל ארבל: בנוסף, כרגע מונחת לנו חרב של עוד 14 תקנים.

יעל ארבל: לא נותנים להם תקציבים אם אנחנו לא מורידים אותם.

יעל ארבל: השירותים פועלים.

יעל ארבל: יש אחיות מאוד מקצועיות, שעושות את העבודה הכי מקצועית שניתן בתוך המסגרת הזו.

יעל ארבל: קיימות שתי בעיות.

יעל ארבל: הבעיה הראשונה, היא שאין לנו שום מפתח לגידול תקנים לפי גידול אוכלוסייה.

יעל ארבל: אין נוסחה שאומרת, שאם האוכלוסייה גדלה באיקס תושבים גם התקנים צריכים לגדול.

רן כהן: על פי איזו שיטה משרד האוצר כן נותן תקנים?

יעל ארבל: אני אומרת לך את השיטה.

יעל ארבל: משנת 1989 האוכלוסייה גדלה והתקנים קטנים.

יעל ארבל: אלה שני גרפים שלא ייפגשו לעולם.

יעל ארבל: עדיין אומרים לך תתייעל.

יעל ארבל: בעיה ראשונה, היא בעיה של זמינות השירות לאוכלוסייה.

יעל ארבל: היום האחיות לא מסוגלות לענות לטלפונים, והקהל משתגע.

יעל ארבל: הבעיה השנייה, היא ניהול סיכונים.

יעל ארבל: האחיות עובדות במצב קשה של ניהול סיכונים.

יעל ארבל: אני לא יודעת מי לקח את האחריות על מה שעשוי לקרות לאחות עצמה, שעובדת ורוצה לעשות את הדברים בצורה הכי טובה.

סופה לנדבר: המצב חמור ומכעיס.

סופה לנדבר: לא יכול להיות שבזמן שאוכלוסייה גדלה ומשתנה, מספר התקנים נשאר זהה.

סופה לנדבר: כאשר אני הגעתי לאשדוד זו היתה עיר קטנה מאוד.

סופה לנדבר: היום זו העיר החמישית בגודלה עם 220,000 איש.

סופה לנדבר: משרד הבריאות צריך לעבוד לפי נוסחה של אוכלוסייה שגדלה.

סופה לנדבר: מספר התושבים השתנה, ולכן צריכים להגדיל גם את מספר התקנים.

סופה לנדבר: מספר התקנים הקיים היום איננו מספיק.

אנואר חילף: משרד האוצר, בהתאם להחלטה שהתקבלה על ידי ראש הממשלה, ייתן 85 תקנים ו-50,000,000 שקלים בתקציב 2008.

משה שרוני: מה יהיה עד שנת 2008?

אנואר חילף: אני אגיד לך מה קורה בוועדת חריגים, שבה אני יושב.

אנואר חילף: אמרו פה שלא קולטים כוח אדם, אבל זה לא מדויק.

אנואר חילף: ההחלטות שם מתקבלות בהתאם לחריגה ממסגרת התקציב של כל מחוז ומחוז.

אנואר חילף: יש בקשות שלא מגיעות אלינו כלל, ומאושרות באופן אוטומטי.

משה שרוני: בשביל מה יש ועדת חריגים, אם הם צריכים להחליט מה התקציב ולפי זה הם קובעים.

משה שרוני: אין זכות קיום לוועדה כזאת.

אנואר חילף: אם יש חריגה מעל 2.5%, אנו בדרך כלל מקשיבים למה צריך להוסיף עוד תקן.

אנואר חילף: יש מצבים שאנו מאשרים למרות שיש חריגה גדולה.

אנואר חילף: אני לא מבין למה הם אומרים שאין.

מוריה אשכנזי: בוועדת חריגים מאשרים רק דבר אחד, אחיות שיצאו לחופשת לידה.

מוריה אשכנזי: מתקבלות רק אחיות לתקופה זמנית של 3 חודשים.

מוריה אשכנזי: אם האחות הזאת תפרוש או תתפטר, התקן שלה יורד.

מוריה אשכנזי: שלא יספר שהוא מאשר תקנים.

מוריה אשכנזי: מאשרים רק מחליפה לעובדת שיצאה לחופשת לידה.

משה שרוני: אנחנו לא קונים את כל מה שאומרים כאן.

משה שרוני: אנחנו מדברים על עובדות, ולא על מה יהיה בשנת 2008.

משה שרוני: עם זאת אנחנו נותנים לאנשים להתבטא.

משה שרוני: אנחנו נחליט מה טוב.

אריה אלדד: התמונה שעלתה מהדיון הקצר הזה היא חמורה מאוד.

אריה אלדד: לא מדובר במכבסה של מילים, של איוש של 50% של כל תקן שמתפנה או של ייבוש.

אריה אלדד: זו הפרת חוק בוטה של משרד האוצר.

אריה אלדד: משרד האוצר מפר את חוק ביטוח בריאות ממלכתי, שבו המדינה מחויבת במתן שירותים לנשים הרות ולתינוקות.

אריה אלדד: מדיניות האוצר גורמת להפרה מכוונת של החוק.

אריה אלדד: אני חושב, שאנחנו יכולים לבקש דיון דחוף במליאת הממשלה בנושא הזה.

אריה אלדד: נדמה לי שלא נקבל אותו, אבל יכול להיות שצריך להביא לידיעת כל חברי הכנסת את תמונת המצב הזאת בדרך הודעה שתצא מהוועדה, שתאמר דברים כהווייתם: שהתמונה באשדוד היא תמונת ראי של כל המדינה.

משה שרוני: יש לי הצעה.

משה שרוני: תגיש הצעה לדיון מהיר בנושא הזה, והסיעה שלנו תתמוך בזה.

סופה לנדבר: גם הסיעה שלנו.

משה שרוני: תבקש דיון מהיר במליאה.

אריה אלדד: הצעה דחופה לסדר יכולה להיות רק בשבוע הבא.

משה שרוני: בסדר.

משה שרוני: שם נעורר את הדברים, כדי שכולם יידעו מה קורה.

אריה אלדד: גם השבוע העליתי הצעה דחופה לסדר בנושא כוונתו של האוצר לקצץ בתקציבי הבריאות.

אריה אלדד: ההצעה אושרה, ומחר היא תידון.

אריה אלדד: במסגרת הדיון מחר אפשר יהיה להסב גם תשומת לב לתופעה הזו.

אריה אלדד: נדמה לי שמה שקורה באשדוד הוא קצה קרחון.

אריה אלדד: במקרה קיבלנו מכתב הנוגע לאשדוד, אבל אני מניח שהתמונה הזאת מאפיינת את כל הארץ.

אריה אלדד: לכן, צריך לבקש ממשרד הבריאות שיספק לנו נתונים של פערי תקנים מול צרכים בכל הארץ, כדי לראות אם התחייבותו של ראש הממשלה, כפי שהוצגה כאן, עונה על הצרכים.

אריה אלדד: ראש הממשלה התחייב לתת 85 תקנים בשנה הבאה ותוספת של 50,000,000 שקלים.

אריה אלדד: צריך לבדוק, האם זה עונה על הצרכים, האם התוספת הזאת תביא אותנו בשנה הבאה למצב משביע רצון מבחינת שירותי טיפת חלב בכל רחבי הארץ, או שמדובר פה בזריקת עידוד.

אריה אלדד: ב-4 שנים אחרונות קוצצו 210 תקנים.

אריה אלדד: תוספת של 80 תקנים בשנה הבאה עונה על שליש מהיקף הבעיה.

אריה אלדד: אם כבר הוסבה תשומת הלב והחליטו לנסות ולטפל בבעיה, צריך לתבוע שהתקנים שקוצצו יוחזרו.

רן כהן: נדמה לי שהמצב גובל בהפקרות.

רן כהן: זו הפקרות שגובלת בסיכון חיי תינוקות וחיי אמהות בהריון.

רן כהן: הדבר הזה הוא בלתי אפשרי.

רן כהן: לטעמי, היה צריך להקים ועדת חקירה שתבדוק את המצב לאשורו.

רן כהן: אני לא בטוח שמשרד הבריאות בא לכאן עם נתונים לגבי כל המקומות בארץ.

רן כהן: כאשר מוריה אומרת שיש אחות אחת על 300 ילדים, זה אומר שיש 300 ילדים שלא זוכים לטיפול ראוי.

רן כהן: לכן, בראש ובראשונה צריך לבטל את ועדת החריגים, או להסמיך אותה לפעול רק באותם המקומות שבהם יש מעל התקן.

אנואר חילף: זה מה שקורה היום.

רן כהן: זה לא מה שקורה היום.

רן כהן: בנוסף, צריך לדרוש שעד אשר לא יהיו נתונים אחרים, תבוטל ההחלטה לבטל 50% מכל תקן מתפנה.

רן כהן: הדבר הזה הוא בלתי אפשרי ולא סביר.

רן כהן: מספר התינוקות במדינת ישראל אינו קטן אלא גדל.

רן כהן: לכן, הקטנת המשרות בחצי הוא הפקרה של עתיד הילדים שלנו.

רן כהן: אני חושבת שהכרחי לפעול בעניין הזה במהירות.

רן כהן: אולי בפעם הבאה צריך להזמין את שר הבריאות לכאן.

יעל ארבל: נעשתה עבודה לפני כחודש, וכל הלשכות העבירו נתונים לראש שירותי בריאות הציבור, תוך השוואה של היום לשנת 2003.

יעל ארבל: השאיפה היא שאולי יחזירו לנו את המצב שהיה בשנת 2003.

יעל ארבל: אני אספר לכם סיפור מוועדת חריגים, שקיבלנו למצב בשדרות חצי תקן של פסיכולוג, שיטפל באמהות ובילדים עם הבעיות המיוחדות.

רן כהן: זה נראה לי לא בסדר.

יעל ארבל: פנינו לוועדת חריגים, ואז היתה התניה שמוכנים לאשר לנו רבע תקן בתנאי שרבע יימחק.

משה שרוני: אני רוצה לסכם את הישיבה:

משה שרוני: אני רוצה לסכם את הישיבה: הוועדה מציינת בדאגה את הפגיעה המתמשכת והחמורה בשירותי בריאות הציבור המתבטאת בין היתר במניעת מתן חיסונים לתינוקות ולילדים, במניעת טיפול לנשים הרות ובפגיעה בזמינות השירות לאוכלוסייה.

משה שרוני: לדעת הוועדה, במצב הקיים יש הפרה חמורה של חוק ביטוח בריאות ממלכתי.

משה שרוני: הוועדה קוראת לשר הבריאות לחשוף בדחיפות את חומרת הבעיה בפני ראש הממשלה על מנת שיימצא לאלתר פתרון ביניים, עד לקבלת תוספת התקציב של 50 מיליון ₪ והתוספת של 85 תקנים שהובטחו למשרד הבריאות על ידי ראש הממשלה בתקציב 2008 , לטובת שירותי בריאות הציבור.

משה שרוני: הוועדה קוראת לשר האוצר לבטל את ועדת החריגים שהקים לצמצום מספר התקנים במערך אחיות בריאות הציבור.

משה שרוני: הוועדה קוראת לראש הממשלה לפעול להחזרת 224 תקנים שקוצצו בשנים האחרונות במערך אחיות שירותי בריאות הציבור.

משה שרוני: תודה רבה, הישיבה נעולה.

משה שרוני: בנוסף, אני אכתוב מכתב לראש הממשלה.

משה שרוני: למרות שהוא נתן הוראה שלא תהיה הפרטה בנושא הזה, אני אבקש ממנו להחזיר את התקנים בהתאם להוראת המנכ"ל של משרד הבריאות.

דוד הרטום: המצב הנוכחי הוא הפרה של החוק, וכדאי שזה יצוין.

דוד הרטום: עבירה על החוק היא מנוף שאפשר ללכת איתו קדימה.

משה שרוני: בסדר.

משה שרוני: תודה רבה, הישיבה נעולה.